SL Uradni list Evropske unije C 235/1

MNENJE KOMISIJE

z dne 4. julija 2018

o načrtu za odlaganje radioaktivnih odpadkov iz objekta za začasno skladiščenje izrabljenega goriva Sellafield THORP Ponds v Združenem kraljestvu

(Besedilo v angleškem jeziku je edino verodostojno)

(2018/C 235/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je v skladu s členom 37 Pogodbe Euratom dne 30. novembra 2017 od vlade Združenega kraljestva prejela splošne podatke v zvezi z načrtom za odlaganje radioaktivnih odpadkov (2) iz objekta za začasno skladiščenje izrabljenega goriva Sellafield THORP Ponds.

Na podlagi teh podatkov in dodatnih informacij, ki jih je Komisija zahtevala 10. januarja 2018 in so jih organi Združenega kraljestva predložili 21. marca 2018, ter po posvetovanju s skupino strokovnjakov je Komisija oblikovala naslednje mnenje:

1. Oddaljenost kraja do najbližje meje z drugo državo članico, v tem primeru Irsko, je 180 kilometrov.

2. Pod običajnimi pogoji obratovanja ni verjetno, da bi izpusti plinastih in tekočih radioaktivnih snovi povzročili izpostavljenost prebivalstva v drugi državi članici, ki bi bila ob upoštevanju mejnih doz iz direktive o temeljnih varnostnih standardih (3) pomembna z zdravstvenega vidika.

3. Sekundarni trdni radioaktivni odpadki bodo prepeljani v objekte za obdelavo in pripravo radioaktivnih odpadkov na kraju samem. Pripravljeni nizki radioaktivni odpadki bodo premeščeni na odobreno odlagališče v Driggu.

4. V primeru nenačrtovanih izpustov radioaktivnih snovi, ki bi bili posledica nesreče take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz direktive o temeljnih varnostnih standardih pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki iz objekta za začasno skladiščenje izrabljenega goriva Sellafield THORP Ponds v Združenem kraljestvu, tako med običajnim obratovanjem kot tudi v primeru nesreče, ki bi bila take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb iz direktive o temeljnih varnostnih standardih.

V Bruslju, 4. julija 2018 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem želi Komisija opozoriti na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadkov v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja (UL L 13, 17.1.2014, str. 1).